दीप्ती शर्माचे २ ऐतिहासिक जागतिक रेकॉर्ड! पाकिस्तानचा धुव्वा उडवत जागतिक क्रिकेटमध्ये रचला इतिहास

Deepti Sharma | भारताच्या लेकींनी महिला टी-२० विश्वचषक २०२६ स्पर्धेत विजयी सलामी देत आपल्या मोहिमेची दणक्यात सुरुवात केली आहे. पहिल्याच सामन्यात भारताने आपला कट्टर प्रतिस्पर्धी असलेल्या पाकिस्तानचा तब्बल ६४ धावांनी धुव्वा उडवला. भारताच्या या धमाकेदार आणि ऐतिहासिक विजयाची मुख्य शिल्पकार ठरली ती म्हणजे स्टार अष्टपैलू खेळाडू दीप्ती शर्मा. दीप्तीने आपल्या जादुई फिरकीच्या जोरावर पाकिस्तानच्या फलंदाजीचे कंबरडे मोडले. या सामन्यात अवघ्या ५ विकेट्स घेत तिने पाकिस्तानचा डाव पत्त्यांसारखा कोसळवला. या अविस्मरणीय कामगिरीसह दीप्ती शर्माने क्रिकेट विश्वात दोन मोठे जागतिक विक्रम (World Records) आपल्या नावे केले आहेत.

बर्मिंगहॅममधील एजबॅस्टन मैदानावर झालेल्या या सामन्यात भारताने नाणेफेक जिंकून प्रथम फलंदाजीचा निर्णय घेतला. सुरुवातीला झटका बसल्यानंतर संघाची कर्णधार हरमनप्रीत कौर आणि उपकर्णधार स्मृती मानधना यांनी भारताचा डाव उत्कृष्टपणे सावरला. दोघींनी ९१ धावांची महत्त्वपूर्ण भागीदारी रचली. स्मृतीने अवघ्या ४४ चेंडूंत ९ चौकार आणि २ षटकारांच्या मदतीने ६८ धावांची तडाखेबंद खेळी केली, तर कर्णधार हरमनप्रीतने ३६ धावांचे योगदान दिले. त्यानंतर मधल्या फळीत ऋचा घोषने आपल्या आक्रमक फिनिशर अंदाजात १७ चेंडूंत ३४ धावा कुटल्या, ज्यामुळे भारताने पाकिस्तानसमोर १७१ धावांचे विशाल आव्हान ठेवले.

दीप्ती शर्माचे दोन मोठे जागतिक विक्रम

१७१ धावांच्या लक्ष्याचा पाठलाग करताना भारताला पहिला ब्रेकथ्रू दीप्ती शर्मानेच मिळवून दिला. तिने ४ षटकांच्या स्पेलमध्ये अवघ्या १० धावा देऊन ५ बळी (५/१०) घेतले. या कामगिरीसह तिने जागतिक क्रिकेटमध्ये इतिहास रचला:

आंतरराष्ट्रीय टी-२० क्रिकेटमध्ये सर्वाधिक विकेट्सचा मान

दीप्ती शर्मा आता आंतरराष्ट्रीय टी-२० क्रिकेटच्या इतिहासात जागतिक स्तरावर सर्वाधिक बळी घेणारी गोलंदाज बनली आहे. तिने थायलंडच्या थिपाचा पुथावोंग (१६५ बळी) यांना मागे टाकले आहे. दीप्तीच्या नावावर आता १४५ आंतरराष्ट्रीय टी-२० सामन्यांत १६६ बळींची नोंद झाली आहे.

हेही वाचा

ठाण्यात अवैध ‘मिक्स हायड्रोकार्बन ऑईल’ साठ्यावर धाड; १.२० कोटींचा मुद्देमाल जप्त

आंतरराष्ट्रीय क्रिकेटमध्ये ३५० बळी घेणारी पहिली महिला फिरकीपटू

या व्यतिरिक्त, तिने महिला आंतरराष्ट्रीय क्रिकेटच्या (सर्व फॉरमॅट्स मिळून) इतिहासात ३५० बळींचा टप्पा गाठला आहे. हा टप्पा गाठणारी ती जगातील पहिली महिला फिरकी गोलंदाज (Spinner) ठरली आहे.

महिला टी-२० क्रिकेटमध्ये सर्वाधिक विकेट्स घेणारे अव्वल गोलंदाज:

दीप्ती शर्मा (भारत): १६६ विकेट्स

थिपाचा पुथावोंग (थायलंड): १६५ विकेट्स

हेनरिट इशिवामे (रवांडा): १६० विकेट्स

मेगन शट (ऑस्ट्रेलिया): १५२ विकेट्स

ओनिचा कासचोम्फू (थायलंड): १४८ विकेट्स

टी-२० विश्वचषकातील भारताची सर्वोत्तम गोलंदाजी

पाकिस्तानविरुद्ध अवघ्या १० धावांत ५ बळी घेत दीप्तीने महिला टी-२० विश्वचषकाच्या इतिहासात भारतासाठी सर्वोत्तम गोलंदाजीची नोंद केली आहे. यापूर्वी हा रेकॉर्ड रेणुका सिंग (२०२३ मध्ये इंग्लंडविरुद्ध १५ धावांत ५ बळी) आणि प्रियांका रॉय (२००९ मध्ये १६ धावांत ५ बळी) यांच्या नावावर होता. दीप्तीने या दोघींनाही मागे टाकले आहे.

दीप्ती शर्मा ठरली ‘सामनावीर’

पाकिस्तानविरुद्धच्या या ऐतिहासिक आणि उत्कृष्ट कामगिरीसाठी दीप्ती शर्माला ‘सामनावीर’ (Player of the Match) पुरस्काराने सन्मानित करण्यात आले. टी-२० विश्वचषकाच्या इतिहासात सर्वाधिक वेळा ‘प्लेअर ऑफ द मॅच’ पुरस्कार मिळवणाऱ्या भारतीय खेळाडूंच्या यादीत दीप्ती आता तिसऱ्या स्थानावर पोहोचली आहे. तिने हा पुरस्कार जिंकण्याची ही दुसरी वेळ आहे. या यादीत कर्णधार हरमनप्रीत कौर ४ पुरस्कारांसह अव्वल स्थानावर आहे, तर माजी कर्णधार मिताली राज ३ पुरस्कारांसह दुसऱ्या स्थानावर आहे.